 **วันที่ 16 กรกฎาคม 2567**

**รองปลัดเกษตรฯ ประชุมคณะอนุกรรมการจัดการการผลิตและการตลาดกระเทียม หอมแดง หอมหัวใหญ่   
และมันฝรั่ง ครั้งที่ 4/2567**

เมื่อวันที่ 15 ก.ค. 2567 นางสาวภัทราภรณ์ โสเจยยะ รองปลัดกระทรวงเกษตรและสหกรณ์ เป็นประธานการประชุมคณะอนุกรรมการจัดการการผลิตและการตลาดกระเทียม หอมแดง หอมหัวใหญ่ และมันฝรั่ง ครั้งที่ 4/2567 และหน่วยงานที่เกี่ยวข้อง   
เข้าร่วม ณ ห้องประชุม 134-135 กระทรวงเกษตรและสหกรณ์ โดยที่ประชุม เห็นชอบการเปิดตลาดสินค้าเมล็ดพันธุ์หอมหัวใหญ่ หอมหัวใหญ่ หัวพันธุ์มันฝรั่ง และมันฝรั่งสดเพื่อแปรรูปตามพันธกรณีความตกลงองค์การการค้าโลก (WTO) ปี 2568 - 2569 ซึ่งกำหนดปริมาณโควตาและเงื่อนไขและหลักเกณฑ์ ดังนี้ **1) เมล็ดพันธุ์หอมหัวใหญ่** กำหนดปริมาณในโควตา 3.15 ตัน อัตราภาษีในโควตาร้อยละ 0 และอัตราภาษีนอกโควตาร้อยละ 218 **2) หอมหัวใหญ่** กำหนดปริมาณการเปิดตลาด ปี 2568 - 2569 ในโควตาปีละ 1,256.50 ตัน อัตราภาษีในโควตาร้อยละ27 และอัตราภาษีนอกโควตาร้อยละ 142 **3) หัวพันธุ์มันฝรั่ง** กำหนดปริมาณในโควตาไม่จำกัดจำนวน   
อัตราภาษีในโควตาร้อยละ 0 และอัตราภาษีนอกโควตาร้อยละ 125 และให้อยู่ภายใต้เงื่อนไขที่คณะอนุกรรมการฯ **และ 4) มันฝรั่งสด** กำหนดปริมาณในโควตาปี 2568 จำนวน 78,000 ตัน ปี 2569 จำนวน 80,000 ตัน อัตราภาษีในโควตาร้อยละ 27 และอัตราภาษีนอกโควตาร้อยละ 125 และกำหนดเงื่อนไขในการบริหารการนำเข้าให้เป็นไปตามที่คณะอนุกรรมการฯ กำหนด

นอกจากนี้ที่ประชุม ได้เห็นชอบแนวทางการบรรเทาความเดือดร้อนให้กับผู้นำเข้าสินค้าหอมหัวใหญ่และมันฝรั่ง จากสาเหตุ  
การล่าช้าของการเปิดตลาดในปี 2567 ซึ่งจะได้นำเสนอแนวทางดังกล่าว ต่อคณะกรรมการนโยบายและแผนพัฒนาการเกษตรและสหกรณ์เพื่อพิจารณาต่อไป